CELEX: 62007CJ0443
Language: fi
Date: 2008-12-22
Title: Yhteisöjen tuomioistuimen tuomio (toinen jaosto) 22 päivänä joulukuuta 2008. # Isabel Clara Centeno Mediavilla ym. vastaan Euroopan yhteisöjen komissio. # Muutoksenhaku - Virkamiehiin sovellettavat henkilöstösäännöt - Henkilöstösääntöjen liitteessä XIII olevaa 12 artiklan 3 kohtaa, joka koskee 1.5.2004 jälkeen palvelukseen otettujen virkamiesten luokittelemista palkkaluokkaan, koskeva lainvastaisuusväite - Henkilöstösääntökomitean kuuleminen - Saavutettuja oikeuksia ja yhdenvertaisen kohtelun periaatetta ei ole loukattu. # Asia C-443/07 P.

YHTEISÖJEN TUOMIOISTUIMEN TUOMIO (toinen jaosto) 
      22 päivänä joulukuuta 2008
      Asia C-443/07 P
      Isabel Clara Centeno Mediavilla ym.
      vastaan
      Euroopan yhteisöjen komissio 
      Muutoksenhaku – Virkamiehiin sovellettavat henkilöstösäännöt – Henkilöstösääntöjen liitteessä XIII olevan 12 artiklan 3 kohtaa, joka koskee 1.5.2004 jälkeen palvelukseen otettujen virkamiesten
         nimittämistä palkkaluokkaan, koskeva lainvastaisuusväite – Henkilöstösääntökomitean kuuleminen – Saavutettuja oikeuksia ja yhdenvertaisen kohtelun periaatetta ei ole loukattu
      
      Aihe: Valitus, jossa vaaditaan asiassa T-58/05, Centeno Mediavilla ym. vastaan komissio, 11.7.2007 annetusta Euroopan yhteisöjen
         ensimmäisen oikeusasteen tuomioistuimen tuomion (Kok. H. 2007, s. II-2523) kumoamista.
      
      Ratkaisu: Valituksen hylkääminen.
      
      
      Tiivistelmä
      
      1.        Virkamiehet – Henkilöstösäännöt – Henkilöstösääntöjen muuttamisesta annettu asetus – Valmistelumenettely – Henkilöstösääntökomitean
            kuuleminen
      (EY 283 artikla; henkilöstösääntöjen 10 artiklan toinen kohta ja liitteessä XIII olevan 12 artiklan 3 kohta)
      2.        Virkamiehet – Palvelukseen ottaminen – Palkkaluokkaan nimittäminen – Uuden urarakenteen käyttöönotto asetuksella N:o 723/2004
            – Palkkaluokan määrittämistä koskevat siirtymäsäännökset
      (Henkilöstösääntöjen 3 ja 31 artikla sekä liitteessä XIII olevan 12 artiklan 3 kohta; neuvoston asetus N:o 723/2004)
      3.        Virkamiehet – Palvelukseen ottaminen – Palkkaluokkaan nimittäminen – Uuden urarakenteen käyttöönotto asetuksella N:o 723/2004
            – Palkkaluokan määrittämistä koskevat siirtymäsäännökset 
      (Henkilöstösääntöjen liitteessä XIII olevan 12 artiklan 3 kohta; neuvoston asetus N:o 723/2004)
      4.        Virkamiehet – Palvelukseen ottaminen – Palkkaluokkaan nimittäminen – Uuden urarakenteen käyttöönotto asetuksella N:o 723/2004
            – Palkkaluokan määrittämistä koskevat siirtymäsäännökset
      (Henkilöstösääntöjen liitteessä XIII olevan 12 artiklan 3 kohta; neuvoston asetus N:o 723/2004)
      
      1.        Henkilöstösääntöjen 10 artiklan sanamuotoa, jonka mukaan perustetaan henkilöstösääntökomitea, jota on kuultava kaikista henkilöstösääntöjen
         muutosehdotuksista ja joka voi tehdä ehdotuksia tällaisten muutosten yhteydessä, ei selvästi voida tulkita suppeasti. Komissio
         on velvollinen kuulemaan tätä komiteaa uudelleen ennen kuin neuvosto antaa asiaa koskevat säännöt, jos henkilöstösääntöjä
         koskevan ehdotuksen muutokset vaikuttavat olennaisesti ehdotuksen rakenteeseen, mutta tällaista velvollisuutta ei ole yksittäisten
         ja vaikutuksiltaan vähäisten muutosten osalta. Muutoksen olennaisuutta on arvioitava sen kannalta, mikä on muutettujen säännösten
         kohde ja asema koko säädöksessä eikä niiden yksittäisten seurausten kannalta, joita niistä saattaa aiheutua asianomaisille
         virkamiehille.
      
      Tässä yhteydessä palkkaluokan A* 6 korvaaminen palkkaluokalla A 7, joka on seurausta siitä, että yhteisön lainsäätäjä toteutti
         ura-alueiden uudistuksen 1.5.2004, ja joka oli alun perin ajateltu sisällytettäväksi säännökseen, josta tuli henkilöstösääntöjen
         liitteessä XIII olevan 12 artiklan 3 kohta, ei ole olennainen, koska se on tätä uudistusta täydentävä osatekijä ja kuuluu
         ura-alueita kehittävän uudelleenjärjestelyn kokonaisrakenteeseen ja yleistavoitteeseen. Koska tämä muutos ei poikkea olennaisesti
         henkilöstösääntökomitealle esitetyn tekstin sanamuodosta ja se on siten kyennyt antamaan lausunnon siitä mahdollisuudesta,
         että virkamiehet, jotka ovat läpäisseet ennen uudistuksen voimaantuloa järjestettyjä kilpailuja, otetaan palvelukseen eri
         palkkaluokissa sen mukaan, onko heidät otettu palvelukseen ennen tätä päivämäärää, vai sen jälkeen, se ei edellyttänyt kyseisen
         komitean uutta kuulemista.
      
      
      2.        Soveltuvien hakijoiden luetteloon merkityillä kilpailun läpäisseillä hakijoilla ei ole tällä perusteella minkäänlaista saavutettua
         oikeutta tulla nimitetyiksi vaan ainoastaan mahdollisuus tulla nimitetyiksi, ja heidän palkkaluokkaan määrittäminen edellyttää
         heidän nimittämistään, joka kuuluu nimittävän viranomaisen toimivaltaan. Tästä seuraa, että kilpailun läpäisseet hakijat,
         jotka on merkitty soveltuvien hakijoiden luetteloihin ennen 1.5.2004, jolloin virkamiehiin sovellettavien henkilöstösääntöjen
         sekä muuhun henkilöstöön sovellettavien palvelussuhteen ehtojen muuttamisesta annettu asetus N:o 723/2004 tuli voimaan, mutta
         jotka on nimitetty koeajalla oleviksi virkamiehiksi tämän päivämäärän jälkeen, eivät voi vedota mihinkään saavutettuun oikeuteen
         vaatiakseen sitä, että sen sijaan että sovellettaisiin tämän asetuksen mukaisia uusia palkkaluokkaan nimittämistä koskevia
         arviointiperusteita, noudatettaisiin kilpailuilmoituksen mukaista palkkaluokittelua, koska tilannetta, joka antaisi heille
         oikeuden siihen, että tiettyjä palvelukseen ottamista koskevia edellytyksiä noudatetaan, ei saatettu päätökseen ennen kyseisen
         asetuksen voimaantuloa. Nämä näkemykset pätevät myös niihin, jotka otettiin palvelukseen koeajalla oleviksi virkamiehiksi
         ennen 1.5.2004, mutta jotka nimitettiin virkamiehiksi tämän päivämäärän jälkeen.
      
      Vaikka kilpailun läpäisseillä hakijoilla on lähtökohtaisesti henkilöstösääntöjen 31 artiklan 1 kohdan nojalla oikeus tulla
         nimitetyksi kilpailuilmoituksessa mainittuun tehtäväryhmän palkkaluokkaan, jos heidät nimitetään, tätä säännöstä voidaan soveltaa
         vain olemassa olevaan oikeuteen, koska siinä ei voida asettaa nimittävälle viranomaiselle velvollisuutta tehdä päätöstä, joka
         ei ole henkilöstösääntöjen mukainen, sellaisena kuin yhteisön lainsäätäjä on niitä muuttanut ja joka on siten lainvastainen.
         Koska henkilöstösääntöjen liitteessä XIII olevan 12 artiklan 3 kohta on erityinen siirtymäsäännös, sillä voidaan ottaa käyttöön
         tiettyyn virkamiesryhmään sovellettava poikkeus henkilöstösääntöjen 31 artiklan yleisestä säännöstä. 
      
      3.        Antaessaan henkilöstösääntöjen liitteessä XIII olevan 12 artiklan 3 kohdan, josta seuraa, että saman kilpailun läpäisseitä
         virkamiehiä, joista osa on otettu palvelukseen ennen 1.5.2004, jolloin tuli voimaan virkamiehiin sovellettavien henkilöstösääntöjen
         ja muuhun henkilöstöön sovellettavien palvelussuhteen ehtojen muuttamisesta annetulla asetuksella N:o 723/2004 toteutettu
         uudistus, ja osa sen jälkeen lainsäätäjä ei ole loukannut yhdenvertaisen kohtelun periaatetta, koska erilainen kohtelu koskee
         virkamiehiä, jotka eivät kuulu yhteen ja samaan tehtäväryhmään. Virkamiehet, jotka on otettu palvelukseen 1.5.2004 jälkeen
         eivät näet ole samassa oikeudellisessa tilanteessa kuin ennen tätä päivämäärää palvelukseen otetut virkamiehet, koska toisin
         kuin palvelukseen jo otetut virkamiehet, heillä oli uudistuksen voimaantulohetkellä vain mahdollisuus tulla nimitetyiksi.
         Tällainen erilainen kohtelu perustuu myös objektiiviseen ja yhteisön lainsäätäjän tahdosta riippumattomaan seikkaan eli nimittävän
         viranomaisen päättämään palvelukseenottopäivään. Punnitessaan eri virkamiesryhmien intressejä uusien henkilöstösääntöjen asteittaisen
         käyttöönoton yhteydessä yhteisön lainsäätäjä on myös voinut pätevästi katsoa, että ennen 1.5.2004 järjestetyt kilpailut läpäisseet
         hakijat, jotka otettiin palvelukseen virkamiehiksi vasta tämän päivämäärän jälkeen, otettaisiin palvelukseen uuden järjestelmän
         mukaisesti, ja että heitä kohdeltaisiin edullisemmin kuin 1.5.2004 jälkeen järjestetyt kilpailut läpäisseitä hakijoita, jotka
         otettiin palvelukseen tämän jälkeen.
      
      Henkilöstösääntöjen liitteessä XIII olevan 12 artiklan 3 kohdassa asetettuihin palkkaluokan määrittämisen perusteisiin ei
         sisälly myöskään ikään perustuvaa syrjintää, sillä niissä ei selvästi oteta millään tavoin huomioon asianomaisten kilpailujen
         läpäisseiden hakijoiden ikää ja niissä säädetään lisäksi tehtäväryhmän A osalta peruspalkkaluokan A*5 (entinen palkkaluokka
         A 8) ja ylemmän palkkaluokan A*6 (entinen palkkaluokka A 7/A 6) välisestä erosta. 
      
      4.        Kilpailun läpäisseet hakijat, jotka on merkitty soveltuvien hakijoiden luetteloihin ennen 1.5.2004, jolloin virkamiehiin sovellettavien
         henkilöstösääntöjen sekä muuhun henkilöstöön sovellettavien palvelussuhteen ehtojen muuttamisesta annettu asetus N:o 723/2004
         tuli voimaan, mutta jotka on nimitetty koeajalla oleviksi virkamiehiksi tämän päivämäärän jälkeen, eivät voi vedota hallinnolta
         ennen nimitystään saamiinsa tietoihin, jotka ovat koskeneet heidän nimittämistään palkkaluokkaan kilpailuilmoituksissa ilmoitettujen
         arviointiperusteiden mukaisesti, kun niiden yhteydessä on kuitenkin esitetty varoituksia siitä mahdollisuudesta, että heidät
         voidaan ottaa palvelukseen uusien henkilöstösääntöjen mukaisesti, riitauttaakseen näiden säännösten laillisuuden, joille nimityspäätökset
         lopulta perustuivat. Vaikka näet katsottaisiin, että tällaiset hallinnolta saadut tiedot olisivat tarkkoja lupauksia, jotka
         ovat omiaan synnyttämään vastaanottajissa perustellun luottamuksen, asianomaiset eivät voi vedota luottamuksensuojan periaatteeseen
         vastustaakseen uuden säännöksen soveltamista, etenkin sellaisella alalla, jolla lainsäätäjällä on laaja harkintavalta. Hallinnon
         toimilla ei voida rajoittaa lainsäätäjän harkintavaltaa, eivätkä ne voi olla myöskään laillisuuden mittari, johon lainsäätäjän
         olisi mukauduttava.